Lav et referat af nedenstående tekst:

Tekst:
Kaosset fortsætter i 1. divisionsklubben Vendsyssel FF. For anden gang på få måneder udeblev lønnen til både spillere og klubbens administrative personale fra klubbens schweiziske ejere Core Sports Capital. Ingen i klubben har hørt fra de schweiziske ejere, der ifølge TV2 Nords oplysninger har tømt klubkassen for de omkring 4,5 millioner kroner, der var tilbage. TV2 Nord har onsdag været i kontakt med Core Sports Capital. De fortæller, at der i øjeblikket er gang i nogle forhandlinger, og at de derfor ikke ønsker at udtale sig om situationen. Fodboldklubben er vigtig for Hjørring Kommune Hvordan det ender i fodboldklubben Vendsyssel FF er altså endnu usikkert. Men en ting, der er helt sikkert er, at klubbens tilstedeværelse spiller en stor rolle for Hjørring Kommune. Kommunen har i de seneste år investeret adskillige millioner kroner for at sikre Vendsyssel FF optimale forhold. I sommeren 2019 stod den nye udbygning af Nord Energi Arena i Hjørring klar. En udbygning, der lever op til DBU’s regler, og derfor gør det muligt for Vendsyssel FF at spille på hjemmebane i superligaen. Den kostede 17,5 millioner kroner. Vendsyssel FF skal betale 610.000 kroner om året i stadionleje. Lejen er skåret ned fra 850.000 kroner om året, fordi klubben havde en trængt økonomi, og coronanedlukningen heller ikke gjorde det nemt at bevare en indtægt. Men nu har fodboldklubben svært ved at betale, og er truet på eksistensen. -	Det ville være rigtig ærgerligt, hvis klubben går konkurs eller den lukker og bliver tvangsnedrykket. Jeg synes det ville være rigtig ærgerligt for vores by og for vores landsdel, siger Per Møller (C), der er 1. viceborgmester i Hjørring Kommune. Også borgmester Arne Boelt (S) er ærgerlig over situationen -	Hvis vi ikke har Vendsyssel FF vil det betyde mindre omtale. Vi kommer mindre på Danmarkskortet, og det vil jo give et manglende niveau i eliten i forhold til alle vores ungdomsspillere på drengesiden. De vil mangle nogle lokale at se op til, siger han. -	Økonomien skal vi nok klare Rent økonomisk vil Hjørring Kommune gå glip af en leje på 610.000 kroner om året. Samtidig med at den gæld på omkring to millioner kroner, som klubben også har til kommunen, måske heller aldrig vil blive betalt. Dog giver Hjørring Kommune også et stort antal sponsorkroner tilbage til klubben – hvilket betyder, at kommunen samlet vil gå klip af omkring 200.000 kroner om året. -	Økonomien skal vi nu nok klare, hvad værre er, er jo, at ti til 12 års hårdt og godt arbejde fra erhvervslivet, fra klubben, fra frivillige måske bare bliver en saga blot, og så skal man starte nede i Danmarksserien. Det ville være brandærgerligt, siger Per Møller. Også borgmesteren understreger, at det ikke vil få betydning for kommunens økonomi, hvis de i fremtiden skal undvære lejeindtægter fra Vendsyssel FF. -	Det kommer ikke til at gå ud over kernevelfærden, men det kommer til at gå ud over de borgere, som gerne vil op og se fodbold på stadion, siger han. Selvom situationen omkring 1. divisionsklubben er usikker, så handler det om, at se på det positive, lyder det fra Per Møller. -	Vi har stadig Fortuna Hjørring, som hører til blandt de allerbedste. Vi har Danacup, når de kommer tilbage igen næste år. Der er stadig muligheder for at skulle lave noget her på stadion. Jeg håber på det bedste. Jeg håber, at man får reddet trådene ud. Og ellers har vi et fantastisk stadion. Det sidste stadion stod i næsten 70 år. Det kommer det her jo også til.

Referat:
Fodboldklubben Vendsyssel FF sætter fokus på landsdelen og giver de unge nogle lokale at se op til. Derfor håber Hjørring Kommune, at trådene i klubben redes ud.